REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/153-20

22. decembar 2020. godine

B e o g r a d

Z A P I S N I K

DRUGE SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 18. DECEMBRA 2020. GODINE

Sednica je počela u 10,35 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Tijana Davidovac, Žarko Bogatinović, Stanislava Janošević, Velibor Stanojlović, Olja Petrović, Ljubinko Rakonjac, Dijana Radović, Arpad Fremond, Nikola Kožović i Nenad Filipović, kao i Goran Spasojević (zamenik Momira Stojilkovića) i Hadži Milorad Stošić (zamenik Jelisavete Veljković), zamenici članova Odbora.

Sednici nisu prisustvovali članovi Odbora: Milija Miletić, Sonja Todorović, Momir Stojilković, Marko Zeljug i Jelisaveta Veljković.

Sednici su prisustvovali predstavnici Ministarstva poljoprivrede, šumarstva i vodoprivrede: Senad Mahmutović, državni sekretar, Nebojša Milosavljević, direktor Uprave za zaštitu binja, Emina Milakara, direktor Uprave za veterinu, Nataša Milić, direktor Republičke direkcije za vode, Branko Lakić, direktor Uprave za poljoprivredno zemljište, Dragoslav Milutinović, pomoćnik direktora Uprave za agrarna plaćanja, Aleksandar Bogićević, pomoćnik ministra za ruralni razvoj, Milan Ćuprić, viši savetnik Sektora poljoprivredne politike.

Odbor je jednoglasno usvojio sledeći

Dnevni red

1. Razmatranje Informacije o radu Ministarstva poljoprivrede, šumarstva i vodoprivrede za treći kvartal 2020. godine ( broj 02-584/20-2 od 5. novembra 2020. godine).

Pre prelaska na razmatranje prve tačke dnevnog reda usvojen je zapisnik Prve sednice Odbora, koja su održana 26. oktobra 2020. godine u tekstu u kome je i predložen.

Prva tačka dnevnog reda - Razmatranje Informacije o radu Ministarstva poljoprivrede, šumarstva i vodoprivrede za treći kvartal 2020. godine

Senad Mahmutović, državni sekretar, obrazložio je članovima Odbora Informaciju o radu Ministarstva za treći kvartal 2020. godine. On je istakao da su zahvaljujući sistemskim merama podrške, ali i naporu i radu poljoprivrednika, pokazatelji poljoprivredne proizvodnje i kretanja u tom sektoru ohrabrujući, uprkos posledicama uslovljenih pandemijom Kovida-19. Državni sekretar je istakao da statistički podaci pokazuju da je u trećem kvartalu, u sektoru poljoprivrede, ostvaren rast u odnosu na isti period prošle godine i to za 4,2 %, te da se očekuje da do kraja 2020. godine iznosi 4,4% bruto domaćeg proizvoda. On je takođe istakao da su podaci o prinosima i ukupnim količinama nakon završene žetve zadovoljavajući, prinos pšenice je viši za 17% u odnosu na prethodnu godinu, kukuruza za 9%, a soje za 15%. U sektoru izvoza goveđeg mesa, za prvih deset meseci vrednosno je ostvaren izvoz na nivou cele 2019. godine, a u pogledu izvoza žive stoke taj iznos je udvostručen u odnosu na prethodnu godinu. Na ime direktnih podsticaja do sada je realizovano 26,2 milijarde dinara - na mere ruralnog razvoja 9,4 milijarde dinara, posebne investicije 243 miliona dinara, podrška povrtarima, stočarima i pčelarima iznosi preko 1,1 milijarde dinara. Po osnovu olakšanog pristupa kreditima gde je država subvencionisala kamatnu stopu realizovano je 13.000 zahteva, čija je ukupna vrednost preko 17 milijardi dinara, a za interventan otkup junadi izdvojeno je 236 miliona dinara.

Marijan Rističević je istakao da su četiri interventna otkupa junadi trajala skoro godinu dana, a da je posle svake intervencije cena junadi na tržištu padala, umesto da poraste. Potrebno je subvencionisati izvoz, što je postignuto tek sa poslednjom intervencijom, pa je cena junadi porasla. Takođe, predsednik Odbora je rekao da je dug po osnovu doprinosa za PIO i zdravstveno osiguranje zemljoradnika oko 2 milijarde evra, a da bi država trebala da veći deo tog duga otpiše poljoprivrednicima. Što se tiče rebalansa budžeta za 2020. godinu, poljoprivreda je dobila dodatnih 6 milijardi dinara. Poljoprivrednici treba da više koriste podsticaje, jer je i cela zajednička evropska poljoprivredna politika bazirana na podsticajima. Zatim, Srbija ne koristi dovoljno svoje resurse, odnosno potrebno je da se više posvetimo stočarstvu i obnovljivim izvorima energije iz biomase.

Veroljub Matić je apelovao da se ubrza rad na završetku projekta akumulacije „Stubo-Rovni“. Takođe, podestio je i na zaključak Odbora iz prethodnog saziva gde Odbor preporučuje da se izmeni Uredba o raspodeli podsticaja u poljoprivredi i ruralnom razvoju, tako da se iznos plaćene premije osiguranja utvrdi na nivou od 70% za Mačvanski i Sremski okrug. Zatim. pohvalio je rad automatske odbrane od grada.

Aleksandar Bogićević, pomoćnik ministra za ruralni razvoj je rekao da je premija osiguranja podignuta za pet okruga na nivo od 70%, a da je moguće istovremeno osiguranje za iznos plaćene premije osiguranja na nivou od 70% i osiguranje od strane lokalnih samouprava. Naša zemlja ima mali procenat osiguranih poljoprivrednih gazdinstava, svega 3%, a sve ukupno sa privrednim društvima to uznosi oko 12%. Intenzivno se razgovara sa osiguravajućim kućama i poljoprivrednim proizvođačima. Problem koji se javlja je da procenitelji kasno izlaze na teren posle šteta. Pomoćnik ministra je rekao da postoje dva projekta, sa UNDP-om i Ministarstvom državne uprave i lokalne samouprave gde se planira osiguranje 59 opština sledeće godine. Predviđeno je osiguranje svih registrovanih poljoprivrednih proizvođača u tim opštinama, za onu poljoprivrednu granu koja je najzastupljenija u određenoj opštini ili za onu granu koju smatraju da je ugrožena.

Branko Lakić, direktor Uprave za poljoprivredno zemljište, je rekao da će obaveze po osnovu subvencija iz 2019. godine biti realizovane do kraja godine, ili u prvih nekoliko meseci u 2021. godini. Po njegovim rečima, budžet Uprave za poljoprivredno zemljište za 2020. godinu je smanjen 20% zbog intervencije države vezano za finansijsku pomoć koja je bila neophodna zbog epidemije Kovid-19. Tih 20% sredstava je uskraćeno institutima jer je bilo potrebno finansirati obaveze prema poljoprivrednim proizvođačima za opremu za navodnjavanje.

Dragoslav Milutinović, pomoćnik direktora Uprave za agrarna plaćanja, izneo je podatak da je Uprava na današnji dan isplatila 2,8 milijarde dinara za kvalitetna priplodna grla, a da je realizacija budžeta skoro 100%. Danas bi na sednici Vlade trebala da bude usvojena Uredba o izmenama Uredbe o raspodeli podsticaja u poljoprivredi i ruralnom razvoju u 2020. godini, gde se planira da se izdvoji dodatnih 400 miliona dinara za kvalitetna priplodna grla, što ukupno iznosi oko 3,3 milijarde dinara. Zatim, poljoprivrednici brže dobijaju sredstva za neumatičene krave nego za kvalitetna priplodna grla zbog manjeg broja zahteva za neumatičene krave, pa samim tim brža je i obrada zahteva.

U diskusiji su učestvovali i postavljali pitanja predstavnicima ministarstva: Marijan Rističević, Veroljub Matić, Ljubinko Rakonjac, Goran Spasojević, Arpad Fremond i Velibor Stanojlović.

Odbor je jednoglasno, a na osnovu člana 229. stav 4. Poslovnika Narodne skupštine zaključio da podnese Narodnoj skupštini sledeći

I z v e š t a j

Saglasno članu 229. Poslovnika Narodne skupštine, Odbor za poljoprivredu, šumarstvo i vodoprivredu razmotrio je Informaciju o radu Ministarstva poljoprivrede, šumarstva i vodoprivrede za treći kvartal 2020. godine i odlučio da je prihvati.

Pošto drugih pitanja i predloga nije bilo, sednica je zaključena u 12,15 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević